**VEDTEKTER FOR DRIFT AV HASLE BARNEHAGE AS**

**§ 1. EIERFORHOLD**

1. Barnehagen eies og drives av Hasle Menighetssenter. Kommunen har tilsynsansvar.

**§ 2. FORMÅLSBESTEMMELSE**

1. Barnehagen har som formål, i nær forståelse og samarbeid med hjemmene, å hjelpe til med å gi barna en kristen og moralsk oppdragelse i samsvar med Den norske kirkes bekjennelse og kristne grunnverdier.
2. Barnehagen skal være en åpen og inkluderende barnehage, hvor det i samarbeid med foresatte, arbeides for at hvert enkelt barns behov blir ivaretatt.

**§ 3. BARNEHAGEN DRIVES I SAMSVAR MED:**

1. Lov om barnehager og de av Utdanningsdirektoratets til enhver tid fastsatte forskrifter.
2. Virksomhetsplan for barnehagen.
3. Barnehagens årsplan

**§ 4. SAMARBEIDSUTVALG OG FORELDRERÅD**

1. Barnehagen skal ha et samarbeidsutvalg og et foreldreråd for å sikre samarbeid med barnas hjem.
2. Samarbeidsutvalget skal være et rådgivende, kontaktskapende og samordnede organ, og godkjenner barnehagens årsplan.
3. Til samarbeidsutvalget velges to representanter blant de foresatte, to fra eier og to fra de ansatte.
4. Styrer er sekretær, og har møte -, tale -, og forslagsrett i samarbeidsutvalget, og fungerer som eiers representant.
5. Foresatte og de ansatte velges for et år av gangen. Eierstyrets representanter velges for to år av gangen.
6. Samarbeidsutvalget konstituerer seg selv.

**§ 5. OPPTAK**

1. Søknad om barnehageplass foregår digitalt gjennom Sarpsborg kommunes samordnede opptak på kommunens hjemmeside. En eventuell klage på opptaket skal sendes til rådmann i kommunen, og den behandles endelig i kommunens klagenemd.
2. Barnehagens styrer foretar opptak på bakgrunn av forskrift om felles opptak i kommunen og retningslinjer for opptak vedtatt i Hasle barnehage.
3. Ved tildeling av plass får barna barnehageplass til skolepliktig alder, eller inntil en skriftlig oppsigelse fra en av partene foreligger.
4. Barnehageåret er fra 15.august til 14.august påfølgende år.
5. Barnehagens opptakskrets er Sarpsborg kommune og Østfold fylke.

**§ 6. OPPTAKSKRITERIER**

1. Barn med nedsatt funksjonsevne har prioritet etter §18 i Lov om barnehager.
2. Barn med vedtak om etter Lov om barnevernstjenester § 4-12 og §4-4 annet ledd.
3. Det tildeles først plass til de som har Hasle barnehage på 1.prioritet etter disse opptakskriteriene i prioritert rekkefølge;
4. Søsken av barn som allerede har plass i barnehagen
5. Gruppesammensetninger basert på jevn fordeling av alder
6. Gruppesammensetninger basert på jevn fordeling av kjønn
7. Dersom søkere ellers står likt foretas en loddtrekning
8. Det tildeles så plass til de som har Hasle barnehage på 2.prioritet etter disse opptakskriteriene i prioritert rekkefølge;

a) Søsken av barn som allerede har plass i barnehagen

b) Gruppesammensetninger basert på jevn fordeling av alder

1. Gruppesammensetninger basert på jevn fordeling av kjønn
2. Dersom søkere ellers står likt foretas en loddtrekning
3. Det tildeles plass til de som har Hasle barnehage på 3.prioritet etter disse opptakskriteriene i prioritert rekkefølge;
4. Søsken av barn som allerede har plass i barnehagen
5. Gruppesammensetninger basert på jevn fordeling av alder
6. Gruppesammensetninger basert på jevn fordeling av kjønn
7. Dersom søkere ellers står likt foretas en loddtrekning
8. Det tildeles plass til de som har Hasle barnehage på 4.prioritet etter disse opptakskriteriene i prioritert rekkefølge;
   1. Søsken av barn som allerede har plass i barnehagen
   2. Gruppesammensetninger basert på jevn fordeling av alder
   3. Gruppesammensetninger basert på jevn fordeling av kjønn
   4. Dersom søkere ellers står likt foretas en loddtrekning
9. Det tildeles tilslutt plass til de som har Hasle barnehage på 5.prioritet etter disse opptakskriteriene i prioritert rekkefølge;
   1. Søsken av barn som allerede har plass i barnehagen
   2. Gruppesammensetninger basert på jevn fordeling av alder
   3. Gruppesammensetninger basert på jevn fordeling av kjønn
   4. Dersom søkere ellers står likt foretas en loddtrekning

**§ 7. ÅPNINGSTID**

1. Barnehagens åpningstid er 06.45. til 17.00.
2. Barnehagen har åpent alle virkedager unntatt lørdager, jule – og nyttårsaften. Onsdag før Skjærtorsdag stenger barnehagen kl.12.00.
3. Dersom barn blir hentet etter stengetid, kan det ilegges et gebyr for å dekke kostnadene dette medfører.

**§ 7. FERIER**

1. Hvert barn skal ha minst 4 ferieuker i løpet av barnehageåret + 5 dager lagt til barnehagens planleggingsdager.
2. Minst 3 uker skal tas sammenhengende i perioden 1. mai til 14. august, og må være avklart med barnehagen  
   innen utgangen av april samme år. Den fjerde ferieuka kan eventuelt deles opp i enkeltdager.
3. Barnehagen holder stengt 2 uker på sommeren.

**§ 8. DUGNAD**

1. Minimum en foresatt fra hver familie skal i løpet av et barnehageår bidra på en dugnad
2. Unnlatelse av å møte på dugnad medfører dugnadsgebyr.

**§ 9. OPPSIGELSER**

1. Hasle barnehage har en oppsigelsestid på 2 måneder.
2. Oppsigelsen skal foretas elektronisk på kommunens opptaks sider. Den kan også leveres skriftlig, og regnes fra den dato oppsigelsen mottas i barnehagen.
3. Barnehageplassen kan ikke sies opp i perioden 15. mai til 15. juli. Dersom et barn slutter i perioden etter 15.mai må det betales for barnehageplassen frem til 15.juli. Det vil i praksis si at barnehageplassen må sies opp før 15.mars for å unngå å betale for barnehageplassen frem til 15.juli.

**§ 10. BETALING**

1. Makspris for betalingssatsene fastsettes av staten.
2. Det er fritak for betaling i tidsrommet 15. juli til 14. august.
3. Informasjon om betalingssatser og moderasjonsordninger sendes foreldre/ foresatte ved tildeling av plass.
4. Oppholdsutgiften betales delvis forskuddsvis og delvis etterskuddsvis til oppgitt bankkonto med forfall den 1. hver mnd.
5. Manglende betaling tilsvarende 2 måneders betalingssats kan forårsake at barnet mister plassen.
6. Unnlatelse av å betale oppholdsutgiften vil føre til purring med purregebyr.
7. Restanse av oppholdsutgiftene ved barnehageårets utgang medfører at plassen ikke blir fornyet.

**§ 11. MATSERVERING**

1. Frokost og lunsj inkludert melk eller annen drikke samt ett fruktmåltid holdes av barnehagen.
2. Matpenger er ikke inkludert i statens satser, men beløpet fastsettes hvert år av eierstyret i barnehagen. Se årsplan.

**§ 12. ANSVAR**

1. Personalet har ansvar for barna i den tiden barna er i barnehagen.
2. Levering og henting av barna er de foresatte selv ansvarlige for. Den som følger barnet, må ikke forlate barnet før det har vært i kontakt med personalet. Barnet skal hentes av en person som er kjent for personalet i barnehagen, ellers må det gis beskjed til personalet om hvem som skal hente barnet.
3. Medbrakte eiendeler har personalet ikke ansvar for.
4. Beskjeder som blir gitt til personalet gjennom barnet skal være skriftlige.
5. Foresatte har ansvar for egne barn under arrangementer.
6. De ansatte må ikke ta barna med i private biler eller offentlige transportmidler uten skriftlig samtykke fra foreldrene.
7. De foresatte skal informere personalet om barnets fravær.
8. Eier har ansvar for lokaler og eiendom.
9. Eier har ansvar for å fastsette vedtekter, godkjenne budsjett og internkontroll/ vernerunder.

**§ 13. HELSEMESSIGE FORHOLD**

1. Syke barn som ikke kan delta i aktiviteter på lik linje med de andre barna eller er smittebærere må holdes hjemme.
2. Ved usikkerhet kontaktes personalet.
3. Foresatte skal levere en erklæring om barnets helse ved oppstart i barnehagen.

**§ 14. INTERNKONTROLL**

1. Barnehagen gjennomfører og dokumenterer sitt internkontrollsystem i henhold til gjeldende lover og forskrifter for internkontroll. Dette blir gjort som et ledd i kvalitetssikringen i barnehagen.

**§ 15. FORSIKRINGER**

1. Barnehagen forsikrer barna som har plass i Hasle barnehage gjennom en kollektiv barneulykkesforsikring.
2. Barn som har plass i Hasle barnehage er forsikret hele døgnet så lenge barnet er tilknyttet barnehagen.
3. Forsikringsordningen følger PBL sine forsikringsordninger. Ved endring skal foreldrene informeres skriftlig om dette.

**§ 16. LEKE – OG OPPHOLDSAREAL**

* Hasle barnehages leke- og oppholdsareal inne er beregnet til 188 kvadratmeter.
* Norm for arealutnyttelse er 4,0 kvm pr. barn over tre år og 5,3 kvm pr. barn under tre år.

**§ 17. TILSETTING AV PERSONALET**

* Eier tilsetter personalet.
* Eier fastsetter instruks for personalet.

**§ 18. ENDRING OG IVERKSETTING AV VEDTEKTER**

* Vedtektsendringer skal forelegges barnehagens samarbeidsutvalg til uttalelse før endelig behandling i eierstyret.
* Vedtektene er endret 05.09.23 og er gjeldene fom 19.09.23.
* § 5 pkt 5 – Endret Viken fylke til Østfold fylke 31.01.24.